DA Den Europæiske Unions Tidende C 354/5

Høringskonsulentens endelige rapport (1)

Polyurethanskum

(AT.39801)

(2014/C 354/06)

Den 15. november 2012 indledte Europa-Kommissionen en procedure i henhold til artikel 11, stk. 6, i forordning (EF) nr. 1/2003 (2) mod Carpenter Co., Carpenter S.A.S., Carpenter GmbH, Carpenter Belgium NV og Carpenter Limited (»Carpenter«), Vita Cayman Limited, Caligen Europe BV, Draka Interfoam B.V., ICOA France S.A.S., Koepp Schaum GmbH, Metzeler Schaum GmbH, Tramico S.A.S., UAB Vita Baltic International, Vita Polymers Poland Sp. z o.o., Veenendaal Schaumstoffwerk GmbH, Vita Cellular Foams (UK) Limited og Vita Industrial (UK) Limited (»Vita«), Eurofoam GmbH, Eurofoam Deutschland GmbH Schaumstoffe, Eurofoam KFM GmbH, Eurofoam Hungary Kft, Eurofoam Polska Sp. z.o.o. og S.C. Eurofoam S.r.l. (»Eurofoam«), Recticel N.V./S.A., Recticel s.a.s., Recticel OÜ, Recticel Limited, Recticel Verwaltung GmbH & Co. KG og Recticel B.V. (»Recticel«), og Greiner Holding AG (»Greiner«) (tilsammen »parterne«).

Efter forligsforhandlingerne og indgivelsen af forligsindlæg i henhold til artikel 10a, stk. 2, i forordning (EF) nr. 773/2004 (3) vedtog Europa-Kommissionen den 23. oktober 2013 en klagepunktsmeddelelse, der var rettet til parterne, hvori det anførtes, at parterne havde deltaget i én sammenhængende og vedvarende overtrædelse af artikel 101 i traktaten om Den Europæiske Unions funktionsmåde.

Overtrædelsen vedrørte et kartel inden for salg af specifikke typer fleksibelt polyurethanskum og omfattede ti medlemsstater. Formålet var at overvælte stigninger i råvarepriser på slutkunderne og at undgå aggressiv priskonkurrence mellem fabrikanter af polyurethanskum med hensyn til kunderne. Kartellet bestod fra oktober 2005 til juli 2010.

Parternes respektive svar på klagepunktsmeddelelsen bekræftede, at den afspejlede indholdet af deres forligsindlæg.

Jeg har i henhold til artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til, og konkluderet, at det er tilfældet i denne sag.

I betragtning af ovenstående, og eftersom parterne ikke har fremsat anmodninger eller klager til mig (4), finder jeg derfor, at alle parternes procedurerettigheder i denne sag er blevet respekteret.

Bruxelles, den 17. januar 2014. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Ifølge artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/1 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).